‘એમ કે ?’ રામભાઈએ હસીને શિક્ષકને કહ્યું : ‘આને તમે સમજાવો કે કયા બે શબ્દો આમાં ભેગા થયા છે.’ પછી તરત મારી તરફ ફરીને સમાસ વિશે વાત કરી અને કોઈ સમવયસ્ક વ્યક્તિ સાથે શબ્દચર્ચા કરતા હોય એટલી ગંભીરતાથી અને ઝીણવટથી મને સમજાવ્યું કે ‘અર’નો અર્થ શું અને ‘વિંદ’નો અર્થ શું. ગાડાના પૈંડાની આકૃતિ અને કમળની આકૃતિના સામ્યને કારણે કમળને અરવિન્દ પણ કહેવાય એ પુરવાર કરીને એ મૂળ મુદ્દા પર આવ્યા, ‘હવે આ ઉપર રેફ મૂકીને તો તમે અરધો ‘ર’ લખ્યો ‘અર’માં ‘ર્’ આખો છે. એનું કેમ કરશું ?’